Lokalplansforslaget om at tillade et 9,5 meter højt kontorbyggeri på havne i Hals, er midt i den offentlige høringsfase. Det har Hals Turistforening benyttet sig af, og har indsendt en indsigelse og et helt konkret planforslag over, hvordan man kan bruge området på havnen. - Hals Turistforening er positive overfor planerne om at renovere og bebygge Østpieren. Som det fremstår i dag er der ikke tale om noget særligt indbydende eller attraktivt område. Vi mener området kan anvendes mere optimalt, end tilfældet er i dag, siger bestyrelsen, i den indsigelse de har sendt til Aalborg Kommune. Turistforeningen er ikke fjendtlige overfor Polar Seafoods indtog på havnen, men bygningen, som den ser ud i lokalplansforslaget passer ikke ind på havnen, mener de. De foreslår at der indtænkes muligheder til rekreative og turistmæssige formål. For eksempel vandrerhjem, wellness-center, kunsthåndværk, ølbryggeri, saltsyderi og meget andet. Indsigelsesfristen er den 13. december.

Opsummering:
Turistforeningen har sendt et konkret forslag til Aalborg Kommune om alternativer til Polar Seafoods store kontorbygning.